“Wees bly in die Here” beteken: Laat die Here die een wees wat jou gelukkig maak (wat jou blydskap gee). In die gemeente van Filippi het mense gedink as hulle stiptelik volgens die wet leef, dan sal hulle gelukkig wees. As ŉ mens so dink impliseer jy dat die verlossingswerk van Christus aan die kruis tevergeefs was (Galasiërs 2:21). Christus het juis gekom om vir ons skuld te betaal omdat ons, vanweë ons onvolmaaktheid, nie presies kan lewe soos die wet dit verwag nie. Om die gebooie van die Here na te kom, is nie ŉ vereiste om gered te word nie. Dit maak die gebooie nie onbelangrik nie, want nou leef ons daarvolgens om vir die Here ons dankbaarheid te wys omdat Hy ons verlos het. Filippus wil die gemeente leer dat dit nie die nakoming van die gebooie is wat hulle ware geluk sal gee nie, maar dat alleen Jesus vir hulle werklike geluk en blydskap kan gee.
Mense soek hulle geluk in baie verskillende dinge. Baie sal dit soek in die sukses van hulle beroep, die dikte van hulle beursie of die prestasie van hulle kinders. Ander soek geluk deur baie tyd aan hulle stokperdjie of sport te spandeer. Nie een van die genoemde dinge is onbelangrik nie. Dit is ook goed om daarna te streef om in alles wat jy doen te verbeter. Maar dit maak jou nie ten diepste gelukkig nie. Ware geluk is alleen te vind in die Here Jesus. Ware geluk en ware blydskap van hart is te kry as die Here Jesus jou Alfa en Omega word, as Hy beheer van jou lewe oorneem. Die Bybel praat van die geluk as saligheid. Dit beteken ’n geluk wat nooit ophou of teleurstel nie.